32010R0118
L 037/21
SLUŽBENI LIST EUROPSKE UNIJE
UREDBA KOMISIJE (EU) br. 118/2010
od 9. veljače 2010.
o izmjeni Uredbe (EZ) br. 900/2008 o utvrđivanju metoda analize i drugih tehničkih odredaba potrebnih za primjenu aranžmana za uvoz određene robe dobivene preradom poljoprivrednih proizvoda
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9.;
budući da:
(1)
Uredba Komisije (EZ) br. 900/2008 (2) utvrđuje formule, postupke i metode koji se koriste za određivanje škroba/glukoze za primjenu priloga II. i III. Uredbi Komisije (EZ) br. 1460/96 od 25. srpnja 1996. o utvrđivanju detaljnih pravila za provedbu povlaštenih trgovinskih dogovora koji se odnose na određenu robu dobivenu preradom poljoprivrednih proizvoda, kako je predviđeno u članku 7. Uredbe Vijeća (EZ) br. 3448/93 (3).
(2)
Uredbu (EZ) br. 900/2008 pregledala je skupina stručnjaka s ciljem ocjenjivanja uzima li navedena Uredba u obzir znanstvenu i tehnološku evoluciju metoda utvrđenih u toj Uredbi. Studije i testovi provedeni u okviru toga pregleda navode da određivanje sadržaja škroba/glukoze rastapanjem pomoću natrijevog hidroksida (prije enzimatske razgradnje u glukozu) i mjerenjem ukupnog sadržaja glukoze uporabom enzimatske metode sa spektrofotometrijom kako je sad propisano za većinu robe, više ne udovoljava tekućim tehničkim zahtjevima i stoga je treba ažurirati.
(3)
Stoga je primjereno utvrditi da razgradnju škroba/glukoze treba izvršiti na enzimatski način amilazom i amiloglukozidazom i da ukupan sadržaj glukoze treba odrediti uporabom visokodjelotvorne tekućinske kromatografije (HPLC) i odrediti kako treba izvesti enzimatsku metodu.
(4)
Uredbu (EZ) br. 900/2008 treba stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Odbora za Carinski zakonik,
DONIJELA JE OVU UREDBU:
Članak 1.
Prilog I. Uredbi (EZ) br. 900/2008 zamjenjuje se tekstom određenim u Prilogu ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. veljače 2010.